作者:趙崇嶓
標題:過秦樓
內容:隱枕輕潮，拂塵疏雨，幽夢似真還斷。鶯雛燕婉，依約年時，花下試翻歌扇。憔悴鬢怯春寒，慢掠輕絲，柳風如箭。甚陽臺渺邈，行雲無準，楚天空遠。應喚覺、當日琴心，祗今詩思，惆悵客衣塵染。釵留股玉，襪襲鉤羅，荏苒膩寒香變。問訊多情，別後笑巧顰嬌，對誰長倩。但晚來江上，眼迷心想，越山兩點。